Zyrtarët amerikanë përballen me rrezikun e Ebolës
Shqetësimi rreth rastit të ri të Ebolës shkoi deri në Shtëpinë e Bardhë
Zyrtari më i lartë amerikan për kontrollin e sëmundjeve tha se transmetimi i parë i Ebolës në Shtetet e Bashkuara kërkon një rishikim dhe ndryshim të protokolleve për të mbrojtur punonjësit e shëndetit publik nga virusi vdekjeprurës. Një infermiere në Dallas të Teksasit rezultoi se ka marrë virusin nga pacienti liberian Thomas Eric Duncan, i cili vdiq javën e kaluar. Rasti i ri bëri që presidenti Barack Obama të ndryshonte programin e tij për t’u përditësuar nga zyrtarët e lartë lidhur me përpjekjet e parandalimit të Ebolës. Shqetësimi rreth rastit të ri të Ebolës shkoi deri në Shtëpinë e Bardhë ku presidenti Obama ftoi kamerat në një konferencë të minutes së fundit për të folur mbi përgatitjet e e sistemit amerikan të shëndetësisë. Më parë punonjësit e materialeve të rrezikshme pastruan apartamentin e infermieres së infektuar në Dallas, e cila është identifikuar tani nga anëtarët e familjes si 26 vjeçarja Nina Pham. Drejtori i Qendrës për Kontrollin dhe Parandalimin e Sëmundjeve, Thomas Frieden, iu drejtua publikut të alarmuar amerikan. Pikërisht mënyra sesi u infektua infermierja është e panjohur. A u shkaktua kjo nga veshjet mbrojtëse të pamjaftueshme apo nga procedurat e spitalit. Zoti Frieden thotë se ai nuk mund të përjashtojë mundësinë e rasteve të tjera të infeksionit dhe njoftoi një fushatë urgjente paralajmërimi dhe sigurie për punonjësit e mjekësisë në vend me shpresën e parandalimit të rasteve të tjera të ngjashme. Disa aeroporte amerikane po forcojnë procedurat e kontrollit për pasagjerët që mbërrijnë nga tre vende të Afrikës Perëndimore. Kjo mund të mos mjaftojë sipas kongresmenit republikan Michael McCaul, i cili nuk përjashton ndalimin e përkohshëm të dhënies së vizave amerikane për atë pjesë të Afrikës. Shqetësimet janë shtuar përtej vendeve që kanë patur raste të Ebolës. Kryeministri Benjamin Netanyahu: Por paniku është i pajustifikuar dhe i padobishëm sipas Dr. Ian Smith i Organizatës Botërore të Shëndetësisë. Mes shqetësimeve në rritje, ka edhe lajme të mira: zyrtarët rusë të shëndetësisë thonë se kanë krijuar një vaksinë kundër Ebolës dhe janë gati ta testojnë.